Hady

Hady alebo hadoblížne (Serpentes alebo Ophidia) je podrad radu jašterotvaré (Squamata). Patria doň beznohé plazy s dlhým, valcovitým, šupinami pokrytým telom.

Charakteristika

Pohyb 
U hadov sa vyvinuli rôzne druhy pohybu. Na pohybe sa rôznym spôsobom zúčastňujú rebrá a svaly. Pohyb závisí od hmotnosti tela, rýchlosti a povrchu. Väčšina hadov pohyby strieda podľa potreby.

Hady využívajú široké spektrum pohybov: po zemi, pod zemou, vo vode, po vzduchu a po stromoch.
Priamočiary pohyb: Spočíva v zachytávaní voľnými koncami brušných šupín o nepravidelný povrch. Tento pohyb hada pripomína pohyb húsenice. Využívajú ho hlavne ťažšie a pomalšie hady, alebo tie ktoré lovia korisť sliedením.
Bočný pohyb: Pri pohybe had využíva nerovnosti terénu tak, že sa o ne opiera, čím vzniká vlnivý pohyb zo strany na stranu. Uplatňuje sa aj pri plávaní a šplhaní.
Harmonikový pohyb: Spočíva v odrážaní sa jedným koncom tela od steny, čím sa vymrští dopredu. Využíva sa v podzemných dierach.
Bočné vlnenie: Využívajú ho hady žijúce v sypkom piesku. Hady sa prehadzujú ponad povrch a hýbu sa tak diagonálne, namiesto plazenia sa vpred.
Plachtenie vzduchom: Niektoré stromové hady sú schopné prekvapivo efektívne plachtiť po tom, ako sploštia svoje telo tak, že pri pohybe vzduchom pod ním vzniká vztlak.

Lov a potrava 
Niektoré hady sú potravne úzko špecializované, iné sa živia rôznou potravou. Malé živočíchy, ktoré sa nedokážu brániť, jednoducho chytia a prehltnú, kým živočíchy, ktoré sú väčšie a môžu sa lepšie brániť, musia najprv premôcť jedom alebo zovretím a až potom zjesť. Trávenie veľkej porcie sa začína v ústach pôsobením silných slinných štiav a trvá veľmi dlho. Hadí jed je zmesou modifikovaných tráviacich štiav, ktorá obyčajne rýchlo pôsobí na nervový systém alebo krvný obeh koristi. Jediným voľne žijúcim druhom jedovatého hada na Slovensku je vretenica severná.

Rozmnožovanie 
Väčšina hadov kladie vajcia, ale značné množstvo rodí živé mláďatá. Hady žijúce v miernom pásme sa obyčajne pária na jar, krátko potom, ako sa preberú zo zimného spánku. Ich vajcia alebo mláďatá sa zvyčajne objavia v lete. Druhy z tropického pásma sa rozmnožujú podľa množstva zrážok a niekedy majú dlhú rozmnožovaciu sezónu, pričom kladú niekoľko znášok vajec každý rok. 

Samce a samice sa navzájom vyhľadávajú pomocou chemických pachových stôp a dvorenie je zriedkavé. Hady preukazujú malú rodičovskú starostlivosť, hoci pytóny a niekoľko iných druhov sa obtočí okolo vajec a tak ich zohrievajú.

Zmysly 
Hady sú hluché a nemajú dobrý zrak, avšak vnímajú vibrácie okolia a dobre im slúžia ostatné zmyslové orgány. Dobre vyvinutý čuch je doplnený Jacobsonovým orgánom. Hady počas aktivity nepretržite vystrkujú jazyk a skúmajú tak svoje okolie. Niektoré veľhady, pytóny a štrkáče majú termoreceptory, pomocou ktorých dokážu rozlíšiť aj malé zmeny teploty.

Kostra 
Hady majú viac ako 400 stavcov, ktorých nadväznosť vytvára veľmi pohyblivú kostru. Každý stavec má krídlovité výrastky, ktoré zabraňujú jeho pretáčaniu. Stavce v telovej časti majú pripojené rebrá, ale v chvostovej časti sa rebrá nenachádzajú. Niektoré druhy majú vyvinutý pletenec zadnej končatiny a niektoré aj zakrpatené zadné končatiny v podobe malých výrastkov, ale žiadny had nemá pletenec prednej končatiny.

Rozšírenie 
Prvé hady sa na Zemi objavili pred 100150 miliónmi rokov, v priebehu vývoja sa pravdepodobne vytvorili z jednej skupiny jašterov. Hady sa úspešne rozšírili na väčšine ostrovov a všetkých kontinentoch s výnimkou Antarktídy. Nevyskytujú sa napríklad na ostrovoch ako Grónsko, Island, Írsko, či Nový Zéland. Na svete existuje približne 2 900 druhov hadov. Na desať druhov hadov pripadá len jeden jedovatý a iba veľmi malá časť z nich je nebezpečná pre človeka.

Hady žijúce na Slovensku 
V podmienkach slovenských biotopov sú udomácnené tieto druhy hadov:
 užovka obojková (lat. Natrix natrix)
 užovka hladká (lat. Coronella austriaca)
 užovka fŕkaná (lat. Natrix tessellata)
 užovka stromová (lat. Zamenis longissimus)
 vretenica severná (lat. Vipera berus)
Na Slovensku žije aj slepúch lámavý (lat. Anguis fragilis), ktorého si množstvo ľudí nesprávne zamieňa s hadom a preventívne ho preto likvidujú. V skutočnosti ide o neškodného beznohého jaštera z čeľade slepúchovitých.

Zaradenie v systéme 
Hady sa zaraďujú:
 buď ako samostatný taxón priamo (alebo takmer priamo) pod jašterotvaré
 alebo pod varany (Varanoidea), ktoré zas patria pod slepúchy (Angumorpha) a až tie potom patria pod jašterotvaré

Systematika (stav 2010) 
 ? rod †Ophidium
 ? rod †Mesophis
 ? rod †Albanedurceryx
 ? rod †Cadurcoboa
 ? rod †Daunoplis
 ? rod †Dawsonophis
 ? rod †Dunnophis
 ? rod †Helagras
 ? rod †Lithopbis
 ? rod †Paleopython
 ? rod †Paleryx
 ? rod †Plesiotortrix
 ? rod †Pterygoboa
 ? rod †Tregophis
 ? rod †Coniophis
 ? čeľaď †Palaeophidae
 ? čeľaď †Dinilysiidae
 (-) slepáňovce (Scolecophidia, Typhlopoidea)
 čeľaď slepánikovité (Leptotyphlopidae)
 čeľaď slepúšikovité (Anomalepidae)
 čeľaď slepáňovité (Typhlopidae)
 (-) Alethinophidia
 čeľaď †Lapparentophidae
 čeľaď †Simoliophidae
 †Michauxophis occitanus
 čeľaď zvíjavcovité (Aniliidae) - staršie niekedy vrátane Cylindropheidae
 (-) Uropeltoidea (v širšom zmysle)
 čeľaď zvíjavčekovité (Cylindropheidae)
 čeľaď krátkochvostovité (Uropeltidae) v širšom zmysle
 čeľaď krátkochvostovité (Uropeltidae) v užšom zmysle
 čeľaď paličkovcovité (Anomochilidae) - zaraďované aj pod Cylindropheidae
 (-) Macrostomata
 rod †Platyspondylia
 čeľaď †Pachyrhachidae
 ?čeľaď †Madtsoiidae
 čeľaď veľhadíkovité (Bolyeriidae)
 čeľaď pytončekovité (Tropidophiidae) v širšom zmysle:
 rod Ungaliophis
 Exiliboa placata
 čeľaď pytončekovité (Tropidophiidae) v užšom zmysle
(-)Pythonoidea (v širšom zmysle):
 čeľaď krajtovkovité (Loxocemidae)
 čeľaď tupochvostovité (Xenopeltidae)
 čeľaď pytónovité (Pythonidae) - zaraďované aj ako podčeľaď veľhadovitých (Pythoninae)
 (-)Booidea v užšom zmysle (porov. pozn. pod čiarou)
 čeľaď veľhadovité (Boidae)
 (-) užovkovce (Caenophidia) - t.j. najmä čeľade bradavičníkovité (Acrochordidae), Xenodermatidae, Pareatidae, vretenicovité (Viperidae), Homalopsidae, koralovcovité (Elapidae), Lamprophiidae a užovkovité (Colubridae); podrobnosti pozri v článku Caenophidia

Poznámky

Externé odkazy 
 Reptile-database.org - medzinárodná databáza plazov
 Hady.sk - slovenské stránky o chovateľstve hadov a herpetológii

Iné projekty

Zdroj